Fil-Pakistan, il-forzi tas-sigurta’ tqegħdu fuq massimu allert wara li lbieraħ nqatel il-Mexxej tat-Taliban fil-Pakistan, Hakimullah Mehsud f’attakk mill-ajru fit-tramuntana tal-pajjiż. Miegħu inqatlu erba’ persuni oħrajn, fosthom żewġ gwardji tas-sigurta’ li kienu fl-istess karozza. L-FBI kienet ilha tfittex lil Mehsud, tant li kienet qed toffri s-somma ta’ ħames miljun dollaru għal min jipprovdi tagħrif biex ikun jista’ jinqabad. Mehsud, li ilu jmexxi lit-Taliban fil-Pakistan sa mill-2009, kien imfittex minħabba l-qtil ta’ eluf ta’ nies. Il-mezzi tax-xandir fil-Pakistan qalu li l-funeral ta’ Mehsud qed isir f’post mhux magħruf fit-tramuntana ta’ Waziristan. Il-Gvern Pakistani qal li dan l-attakk kisser kull attentat ta’ taħdidiet ghall-paci mal-militanti.